钦定古今图书集成/理学汇编/字学典/第084卷 > 《姜尧章续书谱》 > 《草书》
## 钦定古今图书集成/理学汇编/字学典/第084卷 > 《姜尧章续书谱》 > 《草书》

草书之体，如人坐卧行立，揖逊忿争，乘舟跃马，歌舞
擗踊，一切变态，非苟然者。又一字之体，率有多变，有
起有应，如此起者，当如此应，各有义理。王右军书“羲
之”字、“当”字、“得”字、“深”字、“慰”字最多，多至数十字，无有同
者，而未尝不同也，可谓所欲不逾矩矣。大凡学草书，
先当取法张芝、《皇象》、索靖等，章草则结体平正，下笔
“有源，然后仿王右军，申之以变化，鼓之以奇崛。若泛
学诸家，则字有工拙，笔多失误，当连者反断，当断者
反续，不识向背，不知起止，不悟转换，随意用笔，任笔
赋形，失误颠错，反为新奇。”自大令以来已如此矣，况
今世哉！然而襟韵不高，记忆虽多，莫湔尘俗。若使风
神萧散，下笔便当过人。自唐以前，多是独草，不过两
字连属，累数十字而不断，号曰“连绵游丝。”此虽出于
古人，不足为奇，更成大病。古人作草，如今人作真，何
尝苟且？其相连处特是引带。尝考其字，是点画处皆
重，非点画处偶相引带，其笔皆轻，虽变化多端，未尝
乱其法度。张颠、怀素，最号野逸，而不失此法。近代山
谷老人，自谓得长沙三昧。草书之法，至是又一变矣，
流至于今，不可复观。唐太宗云：“行行若萦春蚓，字字
若绾秋蛇。”恶无骨也。大抵用笔有缓有急，有有锋，有
无锋，有承接上字，有牵引下字，乍徐还疾，忽往复收，
缓以效古，急以出奇，有锋以耀其精神，无锋以含其
气味。横斜曲直，钩环盘纡，皆以势为主。然不欲相带，
带则近于俗。横画不欲太长，长则转换迟。直画不欲
太多，多则神痴。以捺代“乀”，以发代辵，辵亦以捺代，惟
丿则闲用之，意尽则用悬鍼，意未尽须再生笔意，不若用垂露耳。